Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Süüria president Assad:
Süüria ei vasta nädalavahetusel Iisraeli poolt tehtud õhurünnakule,
kuna tahab esmalt mässulistega ja alles siis juudiriigiga tegeleda.
Briti välisminister:
Suurbritannia peab suhetes Iraaniga ettevaatlik olema.
President Rivlin rõhutas Iisraeli õigust Läänekaldal asundusi ehitada.
Nädalavahetusel korraldas Iisrael õhurünnaku Süürias,
kus Iisraeli väed tapsid Golani kõrgustiku Süüria poolel
väidetavalt 5 Palestiina sõdalast
vastuseks eelmine nädal Iisraeli tabanud raketitulele.
See oli tõsiseim Iisraeli rünnak pärast Süüria kodusõja algust 2011. a.
Süüria president Assad ütles,
et Iisraeliga tegelemiseks peab Süüria tegelema esmalt nendega,
kes Süürias Iisraeli huvides tegutsevad.
Hezbollah' telejaamaga al-Manar kõnelenud Assad ütles,
et Iisraeli tegevus Süürias mässuliste kaudu,
keda Iisrael väidetavalt toetab, on palju ohtlikum
kui viimastel päevadel Süüria vastu tehtud rünnakud.
Üks Iisraeli kaitseametnik ütles pärast õhurünnakut Süürias,
et rünnakus hukkusid
Iraani toetatud Islamidžihaadi palestiinlastest liikmed.
Islamidžihaad eitas osalust eelmise nädala raketisajus ja ütles,
et Iisraeli õhurünnakus hukkunud ei olnud rühmituse liikmed.
Nüüd võitlusest ISIL-iga -
Türgi välisminister Cavusoglu teatas,
et Türgi käivitab koos USAga peagi põhjalikud õhurünnakud,
et lüüa tagasi ISIL-i võitlejad Türgi piiriäärsest Põhja-Süüriast.
Detailsed kõnelused plaanide teemal Washingtoni ja Ankara vahel
lõpetati nädala alguses ja ühisoperatsioonis võivad osaleda
ka regionaalsed liitlased Saudi Araabia, Qatar ja Jordaania
ning ka Suurbritannia ja Prantsusmaa.
Leppisime USAga kokku
korraldada ISIL-i vastu parem ühisoperatsioon.
Sõlmisime lepingu,
ning kõnelused lõppesid eile.
Ja peagi alustame põhjalikke operatsioone
ISIL-i vastu.
Türgi välisministri sõnul saadavad operatsioonid selge sõnumi
ka president Assadile ja avaldavad tema valitsusele survet
tulema kõnelustelauda Süüria konfliktile lahendust otsima.
Kui ISIL-i regioonist välja juurime, saab ka Assadi režiim sõnumi
ja võib naasta kõnelustelauda poliitilise lahenduse leidmiseks.
Ning näeme, et see poliitiline protsess
või õigemini tõhusamad jõupingutused protsessi käivitamiseks
viivad poliitiliste muutusteni Süürias.
Türgi välisminister tervitas ka Iraani ja Lääne suhete paranemist
seoses tuumalepinguga, kuid ütles,
et Teheran peab regiooni asjades nüüd konstruktiivsema rolli võtma,
eriti konfliktitsoonides nagu Süüria, Iraak ja Jeemen.
Iraani dialoog mitme lääneriigiga on parem
ja Türgi toetab seda.
Kuid olukord Süürias ja regioonis, sh Jeemenis ja Iraagis,
on midagi muud kui tuumalepe.
Ootame Iraanilt Süürias, Iraagis ja Jeemenis
konstruktiivsemat rolli.
Iraanis ametivisiidil viibiv
Briti välisminister Hammond
kohtus Iraani presidendi Rouhaniga.
Eelnevalt taasavati Teheranis Briti saatkond,
neli aastat pärast seda, kui protestijad selle vallutasid.
Enne kohtumist ütles Hammond,
et Suurbritannia peab suhetes Iraaniga ettevaatlik olema.
Kuigi ajalooline samm
tähendab pingete leevenemist Iraani ja lääneriikide vahel,
ütles Hammond intervjuus BBC-le,
et säilivad eriarvamused olulistes küsimustes.
Egiptuse pealinnas Kairos
kohtus India välisminister Sushma Swaraj
oma Egiptuse kolleegi Sameh Shoukryga.
See on tema esimene Egiptuse-visiit pärast ametisseastumist 2014. a.
Egiptuse Välisministeeriumi teatel
saabus Swaraj pühapäeval 3-päevasele visiidile
arendama kahepoolseid suhteid erinevates valdkondades.
Kohtumisel allkirjastasid välisministrid mõned uued majanduskoostöölepped.
Egiptuse-India kaubavahetuse käive ulatub igal aastal ligi 5 mlrd USDni
ja India investeeringud Egiptusesse ulatuvad kolme miljardi dollarini.
Protestide tõttu püstitati Liibanoni pealinnas Beirutis
valitsusametite ümber betoonist kaitsevallid.
Pinged on niigi ebastabiilses riigis veelgi süvenenud.
Lõhenenud Liibanoni valitsus ja parlament on halvatud,
kuna poliitešelon pole suutnud juba aasta presidendis kokku leppida
ja Süüria kodusõda on süvendanud pingeid ususektide vahel.
Protestijate sõnul pole poliitmängude ja valitsuse korruptsiooni tõttu
suudetud lahendada riigi prügikriisi
ja tänavaid risustab juba mitu nädalat kogumata prügi.
Reaalsus viis kampaaniani nimega "Sa haised",
mis mobiliseerus valitsuse ebakompetentsuse vastu
ja tõi tuhanded tänavaile protestidele,
mis ohustavad valitsuse ellujäämist.
Meeleavalduse korraldajad aga lubasid proteste tõhustada.
Kooskõlas oma iga päevaga kasvava vastutusega lubame teha kõik,
et edendada oma korralduslikku külge koostöös kõigi ühiskonna aktivistidega
et kindlustada liikumise jätkumine ja kasv.
Kutsume kõiki liibanonlasi valvel olema
ja protesteerima laupäeval kell 18:00 kohas, mille hiljem teatame,
et barjäärid maha kiskuda
ja saavutada kõik, mida nõudnud oleme.
ÜRO erisaadik Liibanonis õhutas pooli maksimaalsele vaoshoitusele.
Nädalavahetuse märulite tõttu
ähvardas Liibanoni peaminister Salam ametist lahkuda.
Laupäeval toimunud protest pidi algselt esmaspäeval toimuma,
kuid lükati edasi seoses protestijate ja Liibanoni julgeoleku vahel
puhkenud vägivallaga.
Iisraelis kohtus president Rivlin juudi asunike juhtidega,
kus ta rõhutas Iisraeli õigust Läänekaldal asundusi ehitada.
Iisraeli president olevat kohtumisel öelnud:
"Armastan Iisraelimaad kogu südamest.
Ma ei anna selle maa suhtes kunagi alla.
Minu jaoks pole meie õigus sellele maale poliitilise debati asi.
See on kaasaegse sionismi põhifakt."
President Rivlin peab Läänekallast ehk piibellikku Juudat ja Samaariat
Iisraeli riigi osaks.
Rivlin rõhutas, et Iisraelimaa asustamine
väljendab õigust juudi kodumaale,
mis on nii ajalooline kui rahvuslik õigus.
Aitäh vaatamast!
Meid näeb ka internetis aadressil tv7israelnews.com või tv7.fi
Tagasisidet võib saata aadressil tv7israelnews@tv7.fi
Aktuaalseid uudiseid leiate meie Facebooki lehelt.
Paluge rahu Iisraelile ja Jeruusalemmale!
Olen Jonathan Hessen. Kena õhtut! Kohtumiseni homme!
Tõlge: Monika Jaaguri